Paġna It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: Permezz tal-ittra datata s-26 ta' Ottubru 2018 riprodotta fil-lingwa awtentika fil-paġni li jsegwu dan is-sommarju, il-Kummissjoni nnotifikat lill-Ġermanja bid-deċiżjoni tagħha li tagħti bidu għall-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea fir-rigward tal-miżuri msemmija hawn fuq. Il-partijiet interessati jistgħu jibagħtu l-kummenti tagħhom dwar il-miżuri li dwarhom il-Kummissjoni qed tiftaħ il-proċedura fi żmien xahar mid-data tal-pubblikazzjoni ta' dan is-sommarju u tal-ittra segwenti, lil: Dawn il-kummenti se jiġu kkomunikati lill-Ġermanja. Il-parti interessata li tibgħat il-kummenti tista' titlob bil-miktub biex l-identità tagħha tibqa' kunfidenzjali, filwaqt li tagħti r-raġunijiet għat-talba. Fit-3 ta' Novembru 2015, il-Kummissjoni rċeviet ilment li jallega li l-Land Ġermaniża ta' Rheinland-Pfalz tat għajnuna illegali mill-Istat lill-operatur tal-ajruport ta' Frankfurt-Hahn Flughafen Frankfurt-Hahn GmbH ("FFHG") kif ukoll lil-linja tal-ajru Ryanair fir-rigward tal-operazzjonijiet tagħha mill-ajruport ta' Frankfurt-Hahn u lejn l-istess ajruport. L-ilmentatur estenda l-kamp ta' applikazzjoni tal-ilment tiegħu diversi drabi wara li ppreżenta l-ilment inizjali. Il-ftehimiet inkwistjoni jkopru perjodi ta' żmien differenti bejn l-2001 u l-2017. Frankfurt-Hahn huwa ajruport reġjonali li jinsab fir-reġjun ta' Rheinland-Pfalz, l-aktar għal titjiriet tal-passiġġieri rħas kemm bl-iskeda kif ukoll charter, u wkoll traffiku sinifikanti ta' merkanzija. Il-kumpanija tal-ajru prinċipali tal-passiġġieri li topera mill-ajruport hija Ryanair. L-ajruport ta' Frankfurt-Hahn jinsab madwar 120 km lejn il-Punent mill-belt ta' Frankfurt/Main. Fl-2009, il-Land Rheinland-Pfalz ħadet f'idejha l-operatur tal-ajruport, FFHG, billi kisbet sehem ta' kontroll mingħand Fraport, kumpanija bi sjieda prinċipalment pubblika. Wara tentattiv ta' privatizzazzjoni li ma rnexxiex fl-2016, fl-1 ta' Marzu 2017, il-Land Rheinland-Pfalz biegħet is-sehem tagħha ta' 82,5 % fl-FFHG lil HNA Airport Group GmbH, sussidjarja tal-grupp Ċiniż HNA Group, li huwa attiv globalment. Is-17,5 % li jifdal tal-ishma fl-FFHG huma miżmuma mil-Land ta' Hessen. Il-Kummissjoni kkonkludiet fuq bażi preliminari li xi wħud mill-miżuri suġġetti għall-ilment jikkostitwixxu għajnuna illegali mill-Istat fis-sens tal-Artikolu 107(1) tat-Trattat. Il-Kummissjoni ddeċidiet li tiftaħ proċedura ta' investigazzjoni formali dwar erba' miżuri ta' għajnuna potenzjali lil Ryanair, li l-aktar importanti fosthom huma (i) il-ftehimiet ta' kummerċjalizzazzjoni tal-2005 u tal-2017 konklużi bejn il-Land ta' Rheinland-Pfalz u Ryanair; (ii) kuntratti ta' servizzi fl-ajruport tal-2013, l-2015 u l-2016 bejn FFHG u Ryanair; (iii) għajnuna għat-taħriġ lil Ryanair u (iv) finanzjament ta' skola tal-ekwipaġġ u tal-bdoti u sala tal-manutenzjoni għal Ryanair. Il-Kummissjoni tqis fuq bażi preliminari li dawk il-miżuri ma jikkonformawx mal-prinċipju ta' operatur f'ekonomija tas-suq jew, fil-każ tal-ftehimiet ta' kummerċjalizzazzjoni, jikkostitwixxu sussidji potenzjali li għalihom il-prinċipju tal-operatur f'ekonomija tas-suq lanqas biss huwa applikabbli, huma ffinanzjati permezz ta' riżorsi tal-Istat u huma imputabbli lill-Istat. Billi l-miżuri inkwistjoni huma arranġamenti bilaterali ma' kumpanija individwali, huma jidhru li jagħtu vantaġġ ekonomiku selettiv lil dik il-kumpanija. Billi s-suq tat-trasport bl-ajru intra-UE huwa kompletament liberalizzat, dawk il-miżuri jidhru li jistgħu jikkawżaw distorsjoni tal-kompetizzjoni u jaffettwaw il-kummerċ bejn l-Istati Membri. Minħabba f'hekk, il-ftehimiet, li daħlu fis-seħħ mingħajr notifika minn qabel lill-Kummissjoni, jidher li jikkostitwixxu għajnuna illegali mill-Istat fis-sens tal-Artikolu 107(1) tat-Trattat dwar il-Funzjonament tal-Unjoni Ewropea (TFUE). F'dan l-istadju, il-Kummissjoni tqis li l-unika bażi possibbli ta' kompatibbiltà għal dawk il-miżuri tkun l-Artikolu 107(3)(c) TFUE kif interpretat mid-dispożizzjonijiet rilevanti tal-Linji Gwida rispettivi tal-Kummissjoni dwar l-għajnuna mill-Istat għall-ajruporti u l-linji tal-ajru ("il-Linji Gwida dwar l-Avjazzjoni") tal-2005 (għall-ftehim tal-2013 dwar is-servizzi pprovduti fl-ajruport) u tal-2014 (għall-ftehimiet dwar is-servizzi pprovduti fl-ajruport tal-2015 u tal-2016 kif ukoll il-ftehim dwar il-kummerċjalizzazzjoni tal-2017), kif ukoll il-prinċipji ġenerali ta' kompatibbiltà li jirregolaw il-prattika tal-Kummissjoni dwar l-għajnuna lil-linji tal-ajru għall-ftehim tal-2005 dwar il-kummerċjalizzazzjoni. F'dan l-istadju, jidher li l-miżuri inkwistjoni ma jikkonformawx ma' dawn id-dispożizzjonijiet rispettivi tal-kompatibilità. Minħabba f'hekk, il-Kummissjoni tiddubita kemm l-għajnuna potenzjali involuta f'dawn il-miżuri tista' titqies bħala kompatibbli mas-suq intern. Fuq bażi preliminari, il-Kummissjoni kkonkludiet li dawn il-miżuri jikkostitwixxu għajnuna illegali mill-Istat lill-FFHG, b'mod partikolari minħabba li ma jikkonformawx mal-prinċipju tal-operatur f'ekonomija tas-suq, huma ffinanzjati permezz ta' riżorsi tal-Istat u huma imputabbli lill-Istat. Peress li l-miżuri inkwistjoni huma arranġamenti bilaterali ma' kumpanija individwali, huma jidhru li jagħtu vantaġġ ekonomiku selettiv lil dik il-kumpanija. Peress li huma ta' benefiċċju għal operatur ta' ajruport, li potenzjalment jikkompeti ma' ajruporti oħra tal-UE, huma jistgħu jfixklu l-kompetizzjoni u jaffettwaw il-kummerċ bejn l-Istati Membri. Fl-aħħar nett, il-Kummissjoni sabet li diversi miżuri favur l-FFHG koperti mill-ilment ma kinux jikkostitwixxu għajnuna mill-Istat fis-sens tal-Artikolu 107(1) TFUE, minħabba li huma konformi mal-prinċipju tal-operatur f'ekonomija tas-suq u għalhekk ma tawx vantaġġ lil FFHG. Dawn il-miżuri huma self tal-azzjonisti ta' EUR 82,9 miljun u ż-żieda tiegħu; tliet differimenti ta' self; self tal-azzjonisti ta' EUR 34 miljun; bejgħ ta' art mill-FFHG lil Rheinland-Pfalz; ħlasijiet li saru minn Rheinland-Pfalz ta' EUR 5,6 miljun u ta' EUR 1,9 miljun kif ukoll il-bejgħ ta' żejt għat-tisħin mill-FFHG lil-Land ta' Rheinland-Pfalz. Barra minn hekk, il-Kummissjoni sabet li l-ħlas tal-ispejjeż tas-sigurtà tal-FFHG mil-Land ta' Rheinland-Pfalz ma kienx jikkostitwixxi għajnuna mill-Istat fis-sens tal-Artikolu 107(1) TFUE, peress li dan il-kumpens jirrigwarda attivitajiet li jaqgħu taħt il-mandat tal-politika pubblika u kien jissodisfa r-rekwiżit li ma jingħatax kumpens żejjed u dak tan-nondiskriminazzjoni.
Extracted from C_310_2019.html